S-84/2017

Mál þetta, sem dómtekið var í dag, var höfðað með ákæru útgefinni af lögreglustjóranum á höfuðborgarsvæðinu 28. síðasta mánaðar, á hendur D-x-x S-x-x H-x-x, kt. 000000-0000, nú með skráð lögheimili í Póllandi, „fyrir umferðarlagabrot með því að hafa ekið bifreiðinni [...] að kvöldi föstudagsins 25. nóvember 2016, undir áhrifum áfengis (vínandamagn í blóði 1,73‰) og sviptur ökuréttindum suður við Strandgötu á móts við Kelduhvamm í Hafnarfirði við þar sem lögregla stöðvaði aksturinn“ og að hafa þannig brotið gegn 1., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Í ákæru er þess krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. nefndra umferðarlaga nr. 50/1987, sbr. 25. laga nr. 44/1993 og 18. gr. laga nr. 66/2006.

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli sem gefið var út 8. þessa mánaðar og var birt ákærða ásamt ákæru málsins 14. sama mánaðar, kom meðal annars fram að sækti hann ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Samkvæmt því sem greinir í framlögðu sakavottorði hefur ákærða í sjö tilvikum verið gerð refsing frá og með árinu 2010, en þar af hafa eftir greind brot hans áhrif við ákvörðun refsingar í máli þessu. Með viðurlagaákvörðun 7. október það ár gekkst hann undir greiðslu sektar og tímabundna sviptingu ökuréttar, fyrir að aka sviptur ökurétti og undir áhrifum áfengis. Með sátt hjá lögreglustjóra 11. október 2011 gekkst hann undir greiðslu sektar og tímabundna ökuréttarsviptingu, fyrir sams konar brot, auk fleiri umferðarlagabrota. Með dómi 10. september 2012 var hann dæmdur í tveggja mánaða fangelsi og sviptur ökurétti ævilangt, vegna ýmissa umferðarlagabrota, þar á meðal fyrir að aka sviptur ökurétti og undir áhrifum áfengis. Með dómi 21. nóvember 2013 var hann dæmdur í átta mánaða fangelsi og ævilöng ökuréttarsvipting hans áréttuð, vegna aksturs sviptur ökurétti, ölvunaraksturs, líkamsárásar, húsbrots. Líkamsárásin og húsbrotið voru framin áður en dómurinn 10. september 2012 gekk og var ákærða að því leyti gerður hegningarauki, en umferðarlagabrotin framdi hann eftir þann tíma. Með dómi 6. nóvember 2014 var hann dæmdur í fimm mánaða fangelsi og ævilöng ökuréttarsvipting hans áréttuð, fyrir að hafa í tvígang ekið bifreiðum sviptur ökurétti, þar af í öðru tilvikinu einnig undir áhrifum áfengis. Staka sviptingarakstursbrotið framdi hann eftir að framangreindur dómur frá 21. nóvember 2013 gekk, en hin brotin framdi hann fyrir þann tíma og var að því leyti gerður hegningarauki. Nú síðast var hann með dómi 8. desember síðastliðinn dæmdur í fimm mánaða fangelsi og ævilöng ökuréttarsvipting hans áréttuð, vegna sams konar brota og hann er sakfelldur fyrir í þessu máli. Brot ákærða nú, framdi hann áður en að sá dómur gekk og ber því að gera honum hegningarauka við þann dóm, sbr. 78. gr. almennra hegningarlaga nr. 19/1940. Samkvæmt því og framangreindum sakaferli virtum, sbr. 5. töluliður 1. mgr. 70. gr. sömu laga, og eftir 77. gr. þeirra laga, þykir refsing ákærða samkvæmt 1. mgr. 100. gr. umferðarlaga, hæfilega ákveðin fangelsi í þrjá mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum framlögðum gögnum, nemur samanlagt 24.255 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð :

Ákærði, D-x-x S-x-x H-x-x, sæti fangelsi í þrjá mánuði.

Ákærði er sviptur ökurétti ævilangt.

Ákærði greiði 24.255 krónur í sakarkostnað.

H-kk-nf Þ-kk-nf